**DON LOVRE KATIĆ I LJUBO KARAMAN**

seminarski rad iz kolegija

Uvod u srednjovjekovnu arheologiju

**PREGLED RADA:**

* UVOD
* DON LOVRE KATIĆ
* biografija
* arheološki rad
* istraživanja
* zaključak
* LJUBO KARAMAN
* biografija
* znanstveni rad
* djela
* istraživanja
* kritičar i polemičar
* arheološki rad
* zaključak
* POPIS LITERATURE
* POPIS ILUSTRACIJA

**UVOD**

Tema, ili bolje rečeno teme mog seminara su dva velikana hrvatske arheologije XX. stoljeća: don Lovre Katić i Ljubo Karaman.

Na sljedećim stranicama ću pokušati ukratko predstaviti prvo don Lovru Katića, cijenjenog arheologa, povjesničara, arhivara i čovjeka značajnog za populariziranje i uspješnost tehnike rekognosciranja u području arheologije u Hrvatskoj. Njegova djela i uspjesi su brojni, no nažalost literatura o njegovom životu se ne može pohvaliti istom takvom brojnošću. Ukratko ću navesti najvažnije crtice iz njegove biografije, najveće uspjehe i najhvaljenija djela, kao i sve novine koje je uveo i time zadužio današnje arheologe na području Hrvatske i šire.

U drugom ću dijelu govoriti o još jednom velikanu, Ljubi Karamanu. Podatci o njegovom životu su nešto brojniji, zbog čega sam mu posvetila nešto više redaka. Karaman je do danas ostao jedan od najvećih hrvatskih sintetičara arheološke znanosti i ponajbolji povjesničar umjetnosti. Njegov rad u mnogim humanističkim poljima je izniman, a današnje generacije mu najviše mogu zahvaliti na iznimnom konzervatorskom trudu i edukaciji budućih konzervatora, restauratora i arheologa. Kao i za don Lovru Katića, pokušat ću objektivno i sažeto prikazati barem dio njegovog iznimnog životnog puta.

Općenito, cilj mog seminara je upoznavanje čitatelja s likom i djelom dva znanstvenika bez kojih bi današnja hrvatska arheološka baština i znanje s područja arheologije bili znatno siromašniji.

**DON LOVRE KATIĆ**

Don Lovre Katić je jedan od velikana hrvatske nacionalne arheologije. Kroz život se bavio proučavanjem diplomatičkih isprava, koristio se arhivskim radom pri istraživanjima, reambulirao je prostore, ubicirao razne lokalitete te, koristeći ove navedene metode, arheologe točno upućivao na mjesta iskapanja. Zahvaljujući njemu, otkriveni su krunidbena bazilika kralja Zvonimira te mauzolej hrvatskih vladara u Solinu.[[1]](#footnote-1)

Slika 1: don Lovre Katić[[2]](#footnote-2)

**BIOGRAFIJA**

Rođen je u Splitu 1887. godine. Klasičnu gimnaziju je završio u Splitu, a bogosloviju u Zadru. Do kraja 1. svjetskog rata radio je kao župnik. Diplomirao je hrvatski jezik i književnost te povijest na zagrebačkom Filozofskom fakultetu. Radio je kao profesor u Sinju i u Kninu. S godinama je ljubav prema povijesti postajala sve snažnija, te je polako prelazio u državnu službu. Upoznao se s Lujom Marunom te je ubrzo postao tajnik Hrvatskog starinarskog društva.[[3]](#footnote-3) Godine 1947. je postao kustos Arheološkog muzeja u Splitu, te je do mirovine radio kao znanstveni suradnik te institucije.[[4]](#footnote-4)

**ARHEOLOŠKI RAD**

Sudjelovao je na arheološkim istraživanjima diljem Dalmacije, no najviše ga zanimao zavičaj rodnoga Solina. Njegovi najveći uspjesi su vezani upravo uz taj arheološki biser Hrvatske. Pri istraživanjima se služio mnogim diplomatičkim izvorima. U njima je pronalazio topografske podatke koje bi kasnije potvrđivao na terenu, ubicirajući povijesne lokalitete srednjeg vijeka na području od Omiša do Trogira. Dva njegova najveća otkrića, ili točnije dvije njegove najvažnije kasnije potvrđene pretpostavke su lokacije crkava sv. Stjepana i sv. Mojsija u Solinu.[[5]](#footnote-5)

Uz to, radio je i kao tajnik Društva za istraživanje domaće povijesti Bihać. Istraživao je starokršćanske ostatke u Cisti, te radio u Mravincima s Ljubom Karamanom.[[6]](#footnote-6)

Godine 1945. je postavljen na čelo Kninskog muzeja. Njegov zadatak je bilo prikupljanje podataka o stanju muzeja. Dočekalo ga je ratom uništeno područje. Velika većina artefakata je bila uništena ili jako oštećena.[[7]](#footnote-7) Zaključio je kako je ponovna uspostava Muzeja u Kninu gotovo nemoguća. Zbog toga su zbirke iz kninskog muzeja premještene u muzej hrvatskih starina u Splitu, koji bi okupljao artefakte sa jednog dosta širokog područja.[[8]](#footnote-8)

**ISTRAŽIVANJA**

Nabrojati sva njegova istraživanja je jako teško, ali smatram kako se među važnijima ističe rad na topografiji Solina i okolice, pronalazak matica župe Vranjic te proučavanje toka rijeke Jadro. Njegovo iznimno otkriće je i spoznaja da je crva sv. Mojsija ujedno i crkva sv. Petra, gdje je okrunjen kralj Zvonimir.[[9]](#footnote-9) Također, neizmjeran je njegov doprinos u proučavanju kasnosrednjovjekovno-ranonovovjekovih nadgrobnih spomenika u Imotskoj krajini.[[10]](#footnote-10)

**ZAKLJUČAK**

Don Lovre Katić je bio vrsni hrvatski povjesničar i topograf. Svoje teze je uvijek oslanjao na čvrste topografske argumente. Dobar dio njegovih rasprava, pogotovo dio o srednjovjekovnim ispravama i povijesnoj topografiji, vrijedne su i danas, pogotovo uzimajući u obzir vremenski odmak i tadašnje domete znanosti.[[11]](#footnote-11) Na kraju mogu reći samo kako je u mnogočemu bio ispred svoga vremena, arheolozima koji se bave proučavanjem prostora Hrvatske ostavio je odlične i vrijedne temelje za daljnji rad.

**LJUBO KARAMAN**

Ljubo Karaman, još jedan u nizu iznimnih hrvatskih znanstvenika, ostao je upamćen kao tvorac prvih sinteza u hrvatskoj arheološkoj znanosti. Bio je „razdjelnica između tradicionalno-domoljubne i moderno-znanstvene interpretacije graditeljstva, kiparstva, slikarstva i umjetnosti“.[[12]](#footnote-12)

Slika 2: Ljubo Karaman[[13]](#footnote-13)

**BIOGRAFIJA**

Rodio se u Splitu 15. lipnja 1886. godine u odvjetničko-plemićkoj obitelji. Bogata obitelj, pogodna kulturna sredina i lokalne prilike su bile pogodne za intelektualni razvoj. Završio je klasičnu gimnaziju u Splitu, diplomirao povijest i zemljopis na Filozofskom fakultetu u Beču te specijalizirao povijest umjetnosti na bečkom Sveučilištu. „Bečka škola“ povijesti umjetnosti je tada bila najbogatije polazište za budući rad u struci.[[14]](#footnote-14)

U doba Kraljevine SHS bio je asistent u Pokrajinskom konservatorijalnom uredu za Dalmaciju u Splitu. Šef mu je bio direktor splitskog Arheološkog muzeja, don Frane Bulić. Karaman je 1926. godine, nakon don Bulićeva odlaska u mirovinu, postao glavni konzervator za Dalmaciju u Splitu.[[15]](#footnote-15)

Nakon 15 godina je otišao u Zagreb na mjesto upravitelja Konzervatorskog zavoda. Taj posao je obavljao do smrti, 19. travnja 1971. godine u Zagrebu.[[16]](#footnote-16)

**ZNANSTVENI0 RAD**

Autor je više od 400 bibliografskih jedinica (knjige, brošure, znanstvene studije, stručni tekstovi, novinski natpisi). Za svoj rad je primio mnoga priznanja. Njegov prvi znanstveni rad nosi naziv „Zlatni nalaz na Trilju nedaleko od Sinja“. Unatoč kratkoći studije, u njoj je iskazao iznimnu zrelost. Objavio je i razne radove o starohrvatskom graditeljstvu i pleternoj ornamentici, osobito onima vezanima za starohrvatske crkvice.[[17]](#footnote-17)

Radove je počeo objavljivati relativno kasno, sa 34 godine, no brojnost i kvaliteta zadivljuju. Uglavnom se bavio umjetnošću Dalmacije od antike do pada mletačke republike. Pisao je i arheološke te povijesne radove o Dalmaciji i šire.[[18]](#footnote-18)

Radovan Ivančić ga je prozvao „majstorom prvih sinteza“ jer je objavio jako kvalitetne sinteze cjelokupne povijesti umjetnosti Dalmacije, te sinteze za pojedina razdoblja, stoljeća i probleme.[[19]](#footnote-19)

**DJELA**

Jedno od njegovih najcitiranijih i najpoznatijih djela je „Pregled umjetnosti u Dalmaciji“ iz 1952. godine. To je prikaz razvoja umjetnosti Dalmacije od doseljenja Hrvata do pada Mletaka. Među ostatkom njegovog književnog opusa ističu se još „Kulturni spomenici na našem Jadranu“, „Dalmacija kroz vjekove“ te „O djelovanju domaće sredine u umjetnosti hrvatskih krajeva“, svojevrsni sažetak svih njegovih istraživanja i stečenog znanja.[[20]](#footnote-20) Mnogi današnji istraživači njegovim znanstvenim vrhuncem smatraju njegove monografije o Buvini i Radovanu.[[21]](#footnote-21)

**ISTRAŽIVANJA**

Posebnu pozornost je posvećivao spomenicima u Dioklecijanovoj palači. Bavio se i nalazištima, spomenicima i nekropolama u Solinu. Proučavao je razne umjetnine sa šireg dalmatinskog teritorija. Radove je objavljivao u „Bihaću“.[[22]](#footnote-22)

**KONZERVATORSKI RAD**

Bio je vrstan konzervator. Trudio se iskazati povezanost konzervacije sa znanošću. Tvrdio je kako se „zaštita spomenika ne može i ne smije vršiti bez odgovarajuće znanstvene obrade“.[[23]](#footnote-23)

Zalagao se i za spašavanje stare splitske barokne nadbiskupijske palače u blizini katedrale, no zgrada je „slučajno uništena“ u požaru 1924. godine.[[24]](#footnote-24)

Pokušavao je pronaći rješenje za postavljanje Meštrovićeva spomenika Grguru Ninskom u skladu s okolinom Dioklecijanove palače. Unatoč njegovom trudu, spomenik je prvo stavljen na Peristil, da bi nakon ratnih previranja bio premješten nasuprot Zlatnih vrata.[[25]](#footnote-25)

Njegova poznata krilatica je: „Konzervirati, a ne restaurirati!“. On stavlja konzervaciju na prvo mjesto te joj restauraciju u potpunosti podlaže. Po njemu je dopuštena samo u onolikoj mjeri kolika je potrebna pravilnoj konzervaciji. Smatra da restauracija treba imati ograničen opseg i da se trebaju postaviti točno određeni uvjeti. Njegovo konzervatorsko učenje najbolje je izraženo u njegovim rečenicama: “Spomenici svih vrsta su jednaki“ i „Spomenici ostaju na svojem mjestu“.[[26]](#footnote-26)

**KRITIČAR I POLEMIČAR**

Često je komentirao djelovanja domaćih i stranih znanstvenika. U kritikama i polemikama je bio odlučan, beskompromisan, smiren, uvjerljiv i objektivan.[[27]](#footnote-27) Često je kritički raspravljao sa Stjepanom Gunjačom. Njihova polemika je bila s isključivim ciljem utvrđivanja znanstvene istine.[[28]](#footnote-28)

**ARHEOLOŠKI RAD**

Nije bio diplomirani arheolog, no izvodio je mnoga terenska istraživanja groblja iz starohrvatskog perioda, kao što su recimo Majdan na izvoru rijeke Jadro te Glavičine u Mravincima.[[29]](#footnote-29)

Bio je iznimno povezan s Hrvatskim starinarskim društvom u Kninu, Muzejom hrvatskih starina i općenito starohrvatskom baštinom. Bitan je njegov rad na snimanju fondusa Muzeja hrvatskih starina, kao i pomoć u očuvanju blaga iz Kninskog muzeja 1941. godine te razmjeni ratnih dobara između Hrvatske i Italije 1942. godine.[[30]](#footnote-30)

U arheološku znanost je uveo nove metode i znanstveno-sustavno interpretiranje, zbog čega ga smatramo utemeljiteljem suvremene hrvatske povijesno-umjetničke znanosti.[[31]](#footnote-31)

**ZAKLJUČAK**

Ljubo Karaman je bio vrhunski sintetičar, kritičar, polemik, istraživač i konzervator. Suradnici su ga opisivali kao odlučnog i beskompromisnog čovjeka, no nadasve skromnog i jednostavnog. Njegov doprinos proučavanju povijesti umjetnosti metodama naučenim u Beču je kamen-temeljac za rad svih ozbiljnijih teoretičara umjetnosti na našem području. Također, tko zna kakva bi bila budućnost mnogih artefakata iz hrvatske prošlosti da nije bilo njegovog zalaganja i truda u konzervaciji i očuvanju materijalne baštine. Cjelokupnu javnost, ne samo kolege povjesničare i arheologe, zadužio je i zaslužio vječno poštovanje.

**POPIS LITERATURE:**

DON LOVRE KATIĆ, 2013. – O školi, <http://os-donlovrekatic-solin.skole.hr/skola> (9.11.2013.)

FLEGO, V., 2009. – Višnja Flego, Karaman, Ljubo, *Hrvatski biografski leksikon*, <http://hbl.lzmk.hr/clanak.aspx?id=181> (20. 10. 2013.)

KARAMAN, LJ., 1986. – Ljubo Karaman, *Odabrana djela*, Split.

KARAMAN, LJ., 2013. – Ljubo Karaman, *Enciklopedija.lzmk.hr*, <http://enciklopedija.lzmk.hr/clanak.aspx?id=18137> (9.11.2013.)

KOVAČIĆ, S., 2009. – Slavko Kovačić, Katić, Lovro, *Hrvatski biografski leksikon*, <http://hbl.lzmk.hr/clanak.aspx?id=194> (20. 10. 2013.)

ZEKAN, M., 2009. – Mate Zekan, *Četiri zaslužna velikana hrvatske nacionalne arheologije srednjeg vijeka u XX. stoljeću*, u: Jacqueline Balen, Božidar Čečuk (ur.), *Hrvatska arheologija u XX. stoljeću*, Zagreb

1. M. ZEKAN, 2009, 237. [↑](#footnote-ref-1)
2. L. KATIĆ, 2013 [↑](#footnote-ref-2)
3. M. ZEKAN, 2009, 249. [↑](#footnote-ref-3)
4. M. ZEKAN, 2009, 254. [↑](#footnote-ref-4)
5. M. ZEKAN, 2009, 250-251. [↑](#footnote-ref-5)
6. M. ZEKAN, 2009, 251. [↑](#footnote-ref-6)
7. M. ZEKAN, 2009, 252. [↑](#footnote-ref-7)
8. M. ZEKAN, 2009, 253. [↑](#footnote-ref-8)
9. M. ZEKAN, 2009, 253. [↑](#footnote-ref-9)
10. M. ZEKAN, 2009, 254. [↑](#footnote-ref-10)
11. S. KOVAČIĆ, 2009 [↑](#footnote-ref-11)
12. M. ZEKAN, 2009, 237. [↑](#footnote-ref-12)
13. LJ. KARAMAN, 2013. [↑](#footnote-ref-13)
14. LJ. KARAMAN, 1986, 10. [↑](#footnote-ref-14)
15. LJ. KARAMAN, 1986, 11. [↑](#footnote-ref-15)
16. LJ. KARAMAN, 1986, 12. [↑](#footnote-ref-16)
17. LJ. KARAMAN, 1986, 21-26. [↑](#footnote-ref-17)
18. LJ. KARAMAN, 1986., 12 [↑](#footnote-ref-18)
19. LJ. KARAMAN, 1986., 13 [↑](#footnote-ref-19)
20. LJ. KARAMAN, 1986., 13-16 [↑](#footnote-ref-20)
21. LJ. KARAMAN, 1986., 27 [↑](#footnote-ref-21)
22. LJ. KARAMAN, 1986., 26 [↑](#footnote-ref-22)
23. LJ. KARAMAN, 1986., 35 [↑](#footnote-ref-23)
24. LJ. KARAMAN, 1986., 36 [↑](#footnote-ref-24)
25. LJ. KARAMAN, 1986, 37. [↑](#footnote-ref-25)
26. LJ. KARAMAN, 1986, 39-41. [↑](#footnote-ref-26)
27. LJ. KARAMAN, 1986, 47. [↑](#footnote-ref-27)
28. M. ZEKAN, 2009, 259. [↑](#footnote-ref-28)
29. M. ZEKAN, 2009., 258 [↑](#footnote-ref-29)
30. M. ZEKAN, 2009, 255-258. [↑](#footnote-ref-30)
31. V. FLEGO, 2009 [↑](#footnote-ref-31)